ועדת הכנסת, כנסת 17, פרוטוקול מספר 237, 2008-06-10 10:30

דוד טל: בוקר טוב, אני מתכבד לפתוח את ישיבת ועדת הכנסת.

דוד טל: על סדר יומנו הצעות אי-אמון.

דוד טל: חבר הכנסת גדעון סער, אדוני מציע את הזמן הקבוע בהסכמות או שיש הצעות אחרות?

גדעון סער: לא, אין הצעות אחרות.

דוד טל: תודה רבה.

דוד טל: שלוש דקות, כמו שקבענו עד היום.

דוד טל: מי בעד?

דוד טל: מי נגד?

דוד טל: הצבעה בעד - פה אחד נגד – אין נמנעים – אין קביעת מסגרת דיון של שלוש דקות להצעות להביע אי-אמון בממשלה נתקבלה.

דוד טל: תודה.

דוד טל: כדרכנו בקודש, שלוש דקות להצעות אי-אמון.

דוד טל: 2.

דוד טל: קביעת ועדות לדיון בהצעות החוק הבאות: - הצעת חוק לתיקון פקודת התעבורה (חובת חבישת קסדה של בגיר בדרך בין-עירונית, ברכיבה תחרותית וברכיבה ספורטיבית), התשס"ח-2008, של חברת הכנסת שלי יחימוביץ - הצעת חוק לתיקון פקודת התעבורה (חובת חבישת קסדת מגן) (הוראת שעה), התשס"ח-2007, של חבר הכנסת דב חנין וקבוצת חברי כנסת - הצעת חוק לתיקון פקודת התעבורה (סייגים לחובת חבישת קסדה), התשס"ח-2007, של חברת הכנסת אורית נוקד

דוד טל: הנושא השני הוא קביעת ועדות לדיון בהצעות החוק הבאות:

דוד טל: הצעת חוק לתיקון פקודת התעבורה (חובת חבישת קסדה של בגיר בדרך בין-עירונית, ברכיבה תחרותית וברכיבה ספורטיבית), של חברת הכנסת שלי יחימוביץ.

דוד טל: יש פה רצון להעביר לוועדת הכלכלה או למה שגברתי תציע.

דוד טל: אם גברתי מבקשת לדחות את הדיון, בבקשה.

שלי יחימוביץ': כן, בעשר דקות.

דוד טל: בעשר דקות – לא.

דוד טל: או שנוריד את זה מסדר היום או שנדבר על זה עכשיו.

גדעון סער: אני תומך בהעברת הצעת החוק לוועדת הכלכלה.

דוד טל: אני אעבור לנושא הבא, ומיד לאחר הנושא הבא אחזור לנושא הזה.

גדעון סער: זה הכול אותו נושא, אותם חוקים.

דוד טל: אז אני מצטער, לא נוכל לדחות.

דוד טל: חבר הכנסת סער, מדוע אדוני חושב שכדאי ונכון להעביר את זה לוועדת הכלכלה?

דוד טל: האם רק משום שוועדת הכלכלה דנה בנושא הזה?

גדעון סער: יושב ראש ועדת הכלכלה ינמק.

גדעון סער: אני חושב שהחוק המקורי היה בוועדת הכלכלה.

דוד טל: נכון, החוק המקורי היה בוועדת הכלכלה.

דוד טל: דנו בנושא בוועדת הכלכלה, והיא קיבלה החלטה בנושא הזה.

גלעד ארדן: אני מבין מה החשש של חברת הכנסת יחימוביץ.

גלעד ארדן: אם החשש של חברת הכנסת יחימוביץ הוא שבגלל שהחוק שלה מתקן את החוק שאני חוקקתי ובגלל זה אעכב אותו - אין לי שום כוונה לעכב אותו.

גלעד ארדן: אבל, אדוני, כחבר ותיק ומכובד בוועדת הכלכלה, יש גבול גם לעד כמה הכנסת יכולה לעשות צחוק מעצמה בעיני הציבור.

גלעד ארדן: אני בטוח שאם זה לא היה נוגע לחוק שלה חברת הכנסת יחימוביץ, שחרדה מאוד למעמדו של הבית הזה, לא הייתה מעלה בדעתה לקחת פקודת התעבורה, שהיא פר אקסלנס ועדת הכלכלה, חוק שחוקק בה רק לפני שישה חודשים, ולבקש לדון בתיקון בוועדה אחרת, שלא שמעה בעבר את כל המומחים.

גדעון סער: אני מבקש לשמוע את עמדת היועצת המשפטית.

דוד טל: היועצת המשפטית מאשר שהאכסניה הטבעית היא ועדת הכלכלה, כפי שאמר יושב ראש הוועדה.

דוד טל: בבקשה, יושב ראש הקואליציה.

אלי אפללו: אני מצטער שאיחרתי.

אלי אפללו: חברת הכנסת יחימוביץ, הייתי רוצה לשאול אותך: האם את חושבת שמה שהציע יושב ראש ועדת הכלכלה, שמצהיר שהוא מתחייב להעביר את זה לגופו של עניין ומהר, בלי קשר למה שהוא חוקק ולמרות שזה משנה את החוק - - - אדוני, יושב ראש ועדת הכלכלה, השאלה היא אם אתה תומך בזה.

אלי אפללו: מותר לשאול את השאלה הזאת.

דוד טל: זכותך לשאול, וזכותך גם לקבל תשובה.

גלעד ארדן: אני לא תומך.

אלי אפללו: אם הוא יגיד לי אדע מה להחליט.

ראובן ריבלין: זאת שאלה לא לגיטימית.

אלי אפללו: השאלה לגיטימית.

אלי אפללו: הוא יכול לא לענות, אבל הוא יכול לשמוע.

אלי אפללו: אני חושב שהאמירה שלך היא חשובה.

אלי אפללו: קראת את החוק שלה, האם אתה חושב שהתיקון רק משפר את המצב ופותר את הבעיה?

אלי אפללו: האם אתה תומך בזה?

אלי אפללו: אתה לא חייב לענות לי, כי אם תענה לי אני יודע מה להצביע, אם לא תענה לי אני גם יודע מה להצביע.

אלי אפללו: אם יש לך משהו לומר זה יפתור לי את הבעיה ויקל על ההחלטה שלי.

דוד טל: אני יכול לומר, לפני שיושב ראש ועדת הכלכלה יענה לך, שמדי פעם בפעם אני יושב כממלא מקום יושב ראש ועדת הכלכלה.

דוד טל: באופן קבוע ועדת הכלכלה מביאה כל מה שיש על סדר היום באופן קבוע.

דוד טל: היא לא תוקעת שום הצעת חוק.

אלי אפללו: אין לי ספק, אני מכיר אותו.

אלי אפללו: הלוואי שהיו יושבי ראש ברמה שלו.

דוד טל: היא מעלה את זה על סדר היום ואז מצביעים.

אלי אפללו: שאלתי שאלה אחרת.

גלעד ארדן: התשובה היא שאני מתנגד להצעת החוק של חברת הכנסת יחימוביץ.

גלעד ארדן: לדעתי, אין לזה שום רלוונטיות, כי ברגע שהתחייבתי להביא את הצעת החוק להצבעה – מבחינת המינהל התקין - את הרוב הקואליציוני שיש לכם פה או בוועדת הפנים תוכלו לממש, אם תחליטו, גם בוועדת הכלכלה.

גלעד ארדן: אבל מבחינת איך הכנסת נראית בעיני הציבור, זה לא הגיוני שבאו מומחים מתחום התחבורה, מתחום הרפואה, הציגו את עמדותיהם בוועדת הכלכלה רק לפני מספר חודשים, ועכשיו ידונו באותו חוק באכסניה אחרת לגמרי וכולם יתחילו מאפס את הדיון בחוק הזה.

גלעד ארדן: אני חושב שזה לא דבר ראוי מבחינת המינהל התקין.

דוד טל: תודה.

דוד טל: חבר הכנסת סער, בבקשה.

גדעון סער: אדוני היושב ראש, אני חושב שחבר הכנסת ארדן היטיב להסביר למה הצעת חוק שנדונה בוועדת הכלכלה, נושא ששייך לחיקוק שבאופן מובהק שייך לוועדת הכלכלה, חייב לעבור לוועדת הכלכלה.

גדעון סער: אני מבין למה הקואליציה רוצה ליהנות מהזמן שיש לה, אני רק מבקש להודיע שבכל הצבעה בנושא הזה אנחנו ודאי נראה תקדים לכל חוק שעשוי לבוא לוועדת הכנסת בזמן הקרוב, לרבות הצעות חוק שיעלו במליאה ביום רביעי הבא.

דוד טל: ודי לחכימא.

גדעון סער: מבחינת העברת הצעות החוק, לא לוועדות שממליצה עליהן היועצת המשפטית.

שלי יחימוביץ': האם אתה מאיים?

דוד טל: לא, לא, הוא קובע עובדות.

גדעון סער: אני מודיע שדין הצעת החוק לפיזור הכנסת כדין פקודת התעבורה.

גדעון סער: אם אפשר להעביר לאיזו ועדה שרוצים, אז דין הצעת החוק לפיזור הכנסת יהיה כדין - - -

אלי אפללו: התכוונת לעשות משהו אחר?

אלי אפללו: מה זה, איזו תמימות.

אלי אפללו: נבהלתי מהאיום שלו.

אלי אפללו: אתה מתחייב שזה יהיה הדין?

גדעון סער: מסרתי לכם הודעה חברית.

גדעון סער: לא תוכלו לומר שהופתעתם.

דוד טל: חבר הכנסת גדעון סער, אני רוצה להזכיר לאדוני שאני משתדל בכוחותיי הדלים להזכיר לחברי הכנסת – ואני צמוד להצעת היועצת המשפטית שלנו – שהיינו מעלים את קרנה ותדמיתה של הכנסת בכלל וועדת הכנסת בפרט אם היינו אומרים שכל נושא יעבור לאכסניה שלו.

דוד טל: זה נכון שהאכסניה האמיתית היא זאת, אבל גם אדוני וידידי וחברי הטוב, מדי פעם בפעם, מצביע הצבעה כזאת או אחרת ולא מעביר בדיוק לאכסניה המתאימה.

גדעון סער: בוא לא נעשה דרמה.

אלי אפללו: גדעון סער אמר שזה יהיה תלוי באותה מידה.

אלי אפללו: שאלתי אותו האם הוא יעשה את זה באמת, אם נצביע בצורה כזאת?

אלי אפללו: זאת השאלה שרציתי לשאול.

גדעון סער: יושב ראש הקואליציה קודם שאל את חבר הכנסת ארדן ועכשיו הוא שואל אותי.

גדעון סער: הוא לא פרקליט בחקירה נגדית, ואנחנו לא ב-17 ביולי.

אלי אפללו: הבנתי.

אלי אפללו: למה הצגת את זה ב-17 ביולי?

דוד טל: גדעון, למה לך לגלוש לשם?

דוד טל: חבר הכנסת חסון, בבקשה.

יואל חסון: אדוני היושב ראש, לאורך השנתיים האחרונות תמכתי ברוב הצעות החוק שנגעו לבטיחות בדרכים שבאו מצד חבר הכנסת גלעד ארדן.

יואל חסון: התנגדתי להצעת החוק האחרונה שלו בעניין הקסדות.

יואל חסון: אני חושב שזו הצעה לא נכונה, אני חושב שהיא הביאה להורדת השימוש באופניים בעיר.

גלעד ארדן: על מה אתה מבסס את זה?

יואל חסון: גם על ידיעה אישית, גם מה שהובא לידיעתי.

גלעד ארדן: חבר הכנסת חסון, ידיעה אישית אתה יכול לדעת על עצמך.

גלעד ארדן: מידיעה אישית, בסוף השבוע האחרון נפצעו קשה שלושה רוכבי אופניים.

דוד טל: חבר הכנסת חסון, גם אם הייתה איזושהי ירידה מיד לאחר החוק, לאחר מכן הייתה עליה בכל מיני מקומות.

יואל חסון: אני חושב שהחוק במקור היה לא נכון.

יואל חסון: אני חושב שהתיקון הזה, של חברת הכנסת יחימוביץ ושל חברי הכנסת האחרים, הוא תיקון נכון וחשוב, וצריך לעשות אותו מהר.

יואל חסון: מצד שני, מקיימים כאן דיון כאילו זה דבר תקדימי שאף פעם לא היה, שהולכים להעביר מוועדה לוועדה.

יואל חסון: לא עושים פה שום דבר שהוא שונה, שום דבר שלא עשו קודם, שום דבר שגדעון סער לא יעשה אולי בעתיד לגבי הצעות חוק אחרות.

גלעד ארדן: עכשיו הוא יעשה, אעמוד על כך שהוא יעשה.

יואל חסון: הוא היה עושה גם ככה, זה לא מפתיע.

דוד טל: רבותיי, בלי איומים.

יואל חסון: רק חבל שהוא הרס את אפקט ההפתעה, עכשיו נהיה מוכנים גם לזה.

יואל חסון: אדוני היושב ראש, ראוי שזה יעבור לוועדת הפנים, לפי בקשת המציעה.

דוד טל: תודה רבה.

דוד טל: חברת הכנסת יחימוביץ ואחריה חבר הכנסת ריבלין, ואחר כך נעבור להצבעה.

דוד טל: בבקשה, חברת הכנסת יחימוביץ.

שלי יחימוביץ': החוק הזה הפך באופן ענייני לחוק שהוא מעניינה של ועדת הפנים.

שלי יחימוביץ': אני מודה שאחד המנועים להגשת החוק היו ראשי הערים הגדולות, שקבלו על כך.

שלי יחימוביץ': בעיקר תל אביב קובלים על כך שפרויקט גדול ביותר להשכרת אופניים בזול, כמו בפריס, לא יכול לצאת לדרך.

גלעד ארדן: בחייך, עמד מולך הנציג של העירייה ואמר שזה מתקדם.

גלעד ארדן: לפחות לא להגיד לא-אמת פה.

גלעד ארדן: תגידי שזה יוצר סרבול, אל תגידי שזה לא מתקדם.

גלעד ארדן: זה לא נכון.

שלי יחימוביץ': ראשית, לא עמד מולי איש ואמר דבר כזה.

שלי יחימוביץ': אני ניזונה מהמומחים של העירייה.

גלעד ארדן: ישב מולך נציג העירייה בדיון לפני שבוע.

שלי יחימוביץ': לא שמעתי דבר כזה.

שלי יחימוביץ': אני ניזונה ממומחי העירייה, מראש העיר, שאומרים שהפרויקט תקוע ולא יוצא לדרך בגלל חוק הקסדה.

גלעד ארדן: הילד הראשון שייהרג בפרויקט אאשים אותו ואת מי שעשה את זה.

שלי יחימוביץ': אם אנחנו נכנסים עכשיו לעניין, החוק לא - - -

גלעד ארדן: את נכנסת לתוכן כרגע.

שלי יחימוביץ': חברים, החוק שלי חל רק על קטינים.

שלי יחימוביץ': הוא חל רק על בגירים, לפיכך המשפט הזה היה חסר כל שחר.

גלעד ארדן: אז האדם המבוגר הראשון.

שלי יחימוביץ': דרך אגב, אני מציעה שכדי לגונן על חייהם של מבוגרים נאלץ אותם לחבוש קסדות גם כשהם הולכי רגל, ואז אני בטוחה שלא תהיה שום פגיעת ראש לשום הולך רגל שייפגע בידי מכונית.

שלי יחימוביץ': על כל פנים, אני מבקשת להעביר את הדיון לוועדת הפנים של הכנסת.

שלי יחימוביץ': נראה לי שעניינית נכון להעביר את הדיון בחקיקה הזאת לשם.

דוד טל: תודה רבה.

דוד טל: חבר הכנסת ריבלין, אחרון הדוברים.

ראובן ריבלין: בכנסת אחרת היה יושב ראש קואליציה, שנבחר לכנסת בפעם הראשונה והיה ליושב ראש קואליציה.

ראובן ריבלין: הוא היה במערכת הפוליטית, הוא היה מזכיר ממשלה.

ראובן ריבלין: הוא באמת חשב שהקואליציה יכולה לעשות כל מה שעולה על דעתה בוועדת הכנסת.

יעקב מרגי: הוא הוכיח לנו.

שלי יחימוביץ': על מי אתה מדבר, אדוני?

ראובן ריבלין: אחד מהכנסת הקודמת.

יולי יואל אדלשטיין: כיוון שכל מזכירי הממשלה נבחרו לאחר מכן לכנסת, אז קשה לדעת.

ראובן ריבלין: כך הוא התחיל.

ראובן ריבלין: כדי להיות יותר ספציפי, יושב ראש קואליציה שהיה גם מזכיר הממשלה.

ראובן ריבלין: אדם שבהחלט יודע בתבונה להפעיל כוח.

ראובן ריבלין: יחד עם זה, הסבירו לו שיכול להיות מצב שבו הדברים בפוליטיקה מתהפכים, ולכן אסור לנו לעשות דברים שיהיו תקדים, כי אחרת מה יצא?

ראובן ריבלין: אם, חלילה, הקואליציה הנוכחית תיפול – דבר שאני לא מעלה על הדעת - ומאזן הכוח בכנסת יתהפך, תוכל לבוא הקואליציה הבאה ולעשות מיוריזציה מוחלטת בכל עבודת הכנסת.

ראובן ריבלין: הוא לא הפעיל מיוריזציה, כי הוא הבין שהדברים יכולים להתהפך.

ראובן ריבלין: הוא נשך לשונו ואמר: לא אפעיל את כוחי, שכן מיוריזציה יכולה להשפיע בפעם הבאה.

ראובן ריבלין: והנה, הוא זכה להיות גם יושב ראש האופוזיציה והדברים מתגלגלים כפי שמתגלגלים.

ראובן ריבלין: אנחנו, ועדת כנסת, יכולים להחליט כל החלטה שתהיה גם פוליטית, אבל צריך להיזהר בזהירות רבה.

ראובן ריבלין: אם, למשל, יושב ראש ועדת הכלכלה היה מקבל חוק בכוונת מכוון ומתוך שימוש לרעה בסמכותו כיושב ראש ועדה, על-ידי כך שעשה מחטפים, כל-ידי כך שניצל את המעמד שלו כדי לקבוע מתי תהיה ההצעה וקבע את ההצעה רק כאשר הוא היה יושב יחיד והיה מצביע – זה דבר אחד.

ראובן ריבלין: יש אמירה בכך שאומרים שלא יכולים להעביר את זה לוועדה משום שיושב ראש הוועדה הוא בעל דעה כזאת או אחרת.

ראובן ריבלין: אבל לעשות את מה שאתה מבקשים עכשיו, זה פסילת יושב ראש ועדה.

שלי יחימוביץ': חס וחלילה.

שלי יחימוביץ': אני רוצה להביע את הערכתי הגדולה והכנה ליושב ראש ועדת הכלכלה.

ראובן ריבלין: אז מדוע שלא יהיה שם?

ראובן ריבלין: הרי ועדת הכלכלה היא הוועדה הייעודית - - -

איתן כבל: חבר הכנסת בר-און, כתוב: בפני עיוור לא תיתן מכשול.

דוד טל: למה בר-און?

איתן כבל: האם עדר כבשים יעזור?

ראובן ריבלין: חברים, לכן אני אומר:

ראובן ריבלין: אסור שתהיה הצבעה שתאפשר לעשות שיבוש בהליכי הכנסת.

ראובן ריבלין: אם ארדן יכול להשפיע על החלטות הוועדה – לא על דעתו האישית, שהיא ברורה וידועה.

ראובן ריבלין: לא יכול להיות שחוק שנעשה בוועדה אחת, ביטולו יידון בוועדה אחרת.

ראובן ריבלין: זה דבר שהוא בבחינת שיבוש מוחלט של ההליכים.

דוד טל: תודה רבה.

דוד טל: אנחנו עוברים להצבעה.

דוד טל: חבר הכנסת ארדן מצביע במקום חבר הכנסת ריבלין; חבר הכנסת מלכיאור מצביע במקום חבר הכנסת מרציאנו; חבר הכנסת חנין מצביע במקום חבר הכנסת ברכה; חבר הכנסת וילן מצביע במקום חברת הכנסת גלאון.

דוד טל: מי בעד העברת הדיון בהצעת החוק בוועדת הפנים?

דוד טל: מי נגד?

דוד טל: הצבעה בעד דיון בוועדת הפנים – 10 בעד דיון בוועדת כלכלה – 3 נמנעים – אין ההצעה להעביר את הדיון בהצעת החוק לוועדת הפנים נתקבלה.

דוד טל: בעד ועדת הפנים – עשרה, בעד ועדת הכלכלה – שלושה.

דוד טל: תודה רבה, הנושא יועבר לוועדת הפנים.

דוד טל: אני עובר להצבעה על שתי ההצעות האחרות, שדומות לראשונה.

דוד טל: הצבעה בעד דיון בוועדת הפנים – 10 בעד דיון בוועדת הכלכלה – 2 נמנעים – אין ההצעה להעביר את הדיון בהצעת החוק לוועדת הפנים נתקבלה.

דוד טל: תודה רבה.

דוד טל: גם ההצעות האחרות יועברו לדיון בוועדת הפנים.

אלי אפללו: אני מבקש רביזיה.

דוד טל: עכשיו?

אלי אפללו: אם אפשר.

דוד טל: מי בעד הרביזיה?

דוד טל: הצבעה בעד הרביזיה – מיעוט נגד - רוב נמנעים – אין הרביזיה נדחתה.

דוד טל: תודה רבה, הרביזיה נדחתה.

דוד טל: אני נועל את הישיבה.